Akademiepryse 2017: Havengaprys vir fisiese wetenskappe aan Hendrik G Geyer - LitNet
Huldigingswoord: Jan-Hendrik Hofmeyr
Hendrik Belsazar Geyer is sedert 1984 verbonde aan die Universiteit Stellenbosch. In 1990 word hy professor in Fisika, en hy is sedert 2008 die Direkteur van die Stellenbosse Instituut vir Gevorderde Navorsing.
As uitmuntende navorser maak professor Geyer 'n enorme bydrae tot aspekte van kwantum meganika en word hy beskou as 'n pionier in die breë veld van nie-Hermitiese kwantumfisika, veral met betrekking tot PT-simmetriese kwantummeganika. Professor Geyer se leidende rol in hierdie veld word onderstreep deur 'n lang reeks verwante publikasies met beide lokale en oorsese medewerkers, en hy word met goeie rede internasionaal as een van die stigters van hierdie vakgebied gereken.
Sy navorsing is beloon met twee toekennings van die Alexander von Humboldt-genootskap, die Silwermedalje van die Suid-Afrikaanse Instituut vir Fisika, tweemalig die Universiteit Stellenbosch se Rektorstoekenning vir uitmuntende navorsing, en in 2015 die US se Kanselierstoekenning. Hy is ook 'n genoot van die Royal Society of South Africa, die South African Academy of Science en die African Academy of Sciences.
In leierskapsposisies dien professor Geyer baie jare as voorsitter van die Organisasie vir Teoretiese Fisici, asook twee termyne op die raad van die Suid-Afrikaanse Instituut vir Fisika. Aan die Universiteit Stellenbosch dien hy as Voorsitter by die Departement Fisika en as direkteur van beide die Instituut vir Teoretiese Fisika en die DST se Nasionale Instituut vir Teoretiese Fisika.
Verder dien hy onder andere ook op die Raad van die African Institute for Mathematical Sciences (AIMS) en iThemba LABS se Direkteursraad. Hy was mederedakteur van die Suid-Afrikaanse Tydskrif vir Fisika en is ook ere-redakteur van LitNet Akademies (Natuurwetenskappe).
Bo en behalwe sy betrokkenheid by vakgerigte verenigings en instansies doen professor Geyer uitmuntende werk as ambassadeur vir die wetenskap deur sy talryke en bekende bydraes tot die radioprogram "Hoe verklaar jy dit" en Die Burger se rubriek "Wetenskap vandag".
Meneer die voorsitter, ek versoek u nou om die Havengaprys vir Fisiese Wetenskappe aan Hendrik Geyer te oorhandig.